**Jarkko Juhani Glad** (s. 17. heinäkuuta 1973 Luopioinen) on suomalainen entinen jääkiekkopuolustaja ja entisen Mestis-joukkueen Lempäälän Kisan valmentaja. Peruspuolustajana pelanneen Gladin vahvuuksiin kuului hyvä asenne, joukkuepelaaminen ja voima. Hänellä on takanaan 581 ottelun mittainen SM-liigaura 15 kaudelta. Pelaamissaan otteluissa hän on tehnyt yhteensä 37+63=100 tehopistettä. Gladin yhden kauden piste-ennätys SM-liigassa on 14 pistettä kaudelta 2003–2004. Hän oli myös hieman fyysinen pelaaja, mistä kertoo uran aikana keräämät 801 jäähyminuuttia.

Luopioisista lähtöisin oleva Glad on Tampereen Ilveksen kasvatti ja aloitti siellä myös SM-liigauransa kaudella 1991–1992. Kolme ensimmäistä SM-liigakautta eivät olleet täysiä ja hän pelasi suuren osan kausistaan A-nuorissa tai I-divisioonassa, jossa hän edusti kaudella 1993–1994 Kouvolan KooKoota ja Kokkolan Hermestä. Kaudella 1992–1993 Glad esiintyi myös alle 20-vuotiaiden MM-kilpailuissa. Kauden 1994–1995 Glad vietti tamperelaisen KOO-VEEn I-divisioonajoukkueessa ja pelasi seuraavalla kaudella uransa ensimmäisen kokonaisen SM-liigakautensa 1995–1996 Kuopion KalPassa.

Kaudeksi 1996–1997 Glad siirtyi KalPasta JYPiin ja viihtyi seurassa kuusi kautta. Kaudeksi 2002–2003 hän siirtyi Porin Ässiin yksivuotisella sopimuksella ja valittiin myös kolmanneksi varakapteeniksi ennen kauden alkua. Kauteen Gladille mahtui myös loukkaantuminen, kun hän sai joukkuetoverinsa Pasi Peltosen lyöntilaukauksen käteensä ja joutui 4–6 viikon sairauslomalle. Glad teki jatkosopimuksen kaudeksi 2003–2004.

Kaudeksi 2004–2005 Glad siirtyi ensimmäistä kertaa ulkomaille ja siirtyi Ruotsin toiseksi korkeimmalla sarjatasolla HockeyAllsvenskanissa pelanneen Skellefteå AIK:n riveihin kaksivuotisella sopimuksella. Myös toinen Allsvenskan-joukkue AIK oli Gladin perässä tammikuussa 2004. Hän ei kuitenkaan pelannut sopimuskaudestaan edes vuotta ja palasi Ässiin tammikuussa 2005. Gladin siirron takana oli pienelle peliajalle jääminen Skellefteåssa ja halu palata Suomeen. Ässissä oli paikka auki yhdelle puolustajalle ja valmentaja Mika Toivola sai luottomiehensä takaisin. Elokuussa 2005 Glad siirtyi Lahden Pelicansiin try-outille ja nopeasti viidessä päivässä hän sai sopimuksen loppukaudeksi 2005–2006. Gladin kausi jäi 48 ottelun mittaiseksi, kun hän sai puujalan lokakuussa 2005. Pelicans sai tilkettä puolustukseensa kun Tappara vuokrasi heille Anssi Salmelan. Gladin sopimus sai jatkoa kaudeksi 2006–2007 helmikuussa 2006.

Glad ei saanut enää jatkosopimusta Pelicansin kanssa kaudelle 2007–2008 ja hän siirtyi pelaamaan Ranskan Ligue Magnusin Dragons de Rouenin riveihin. Hän pelasi joukkueessa kaksi kautta, joista ensimmäinen päättyi Ranskan mestaruuteen keväällä 2008. Syyskuussa 2009, kauden 2009–2010 kynnyksellä Glad palasi Suomeen ja siirtyi ottelukohtaisella sopimuksella Mestiksessä pelaavaan Lempäälän Kisaan. Hän teki loppukauden kattavan sopimuksen joulukuussa 2009 ja oli noussut joukkueen johtohahmoksi. Vastuuta tuli, kun Juha Leimu siirtyi sarjatasoa ylemmäs Tapparaan. Jatkoaika.com valitsi Mestiksen joulukuun pelaajaksi SaPKon Kalle Konstin ja Glad jäi toimittajien äänestyksessä toiseksi. Hyvää kautta pelanneen Gladin kausi kuitenkin päättyi helmikuussa 2010, kun perna vaurioitui pelitilanteessa. Loukkaantumisesta huolimatta Glad pelasi ottelun ensimmäisen erän loppuun. Hänet leikattiin ottelun jälkeisenä yönä ja Gladin kausi todettiin päättyneeksi. Kauden aikana hän pelasi 40 ottelua ja teki niissä tehot 3+16=19. Jäähyminuutteja tuli 52.

Kun Gladin kausi 2009–2010 päättyi, hän lopetti myös koko pelaajauransa ja siirtyi kaudeksi 2010–2011 Lempäälän Kisan apuvalmentajaksi.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1991–1992 | Ilves | SM-liiga | 12 | 2 | 1 | 3 | 8 | – | – | – | – | – |
| 1992–1993 | Ilves | SM-liiga | 24 | 1 | 2 | 3 | 34 | – | – | – | – | – | JMM | 7 | 0 | 1 | 1 | 2 |
| 1993–1994 | Ilves | SM-liiga | 11 | 0 | 0 | 0 | 10 | – | – | – | – | – |
|  | KooKoo | I-divisioona | 13 | 2 | 4 | 6 | 22 | – | – | – | – | – |
|  | Hermes | I-divisioona | 8 | 1 | 0 | 1 | 4 | – | – | – | – | – |
| 1994–1995 | KOO-VEE | I-divisioona | 42 | 13 | 9 | 22 | 66 | – | – | – | – | – |
| 1995–1996 | KalPa | SM-liiga | 41 | 4 | 3 | 7 | 40 | – | – | – | – | – |
| 1996–1997 | JYP | SM-liiga | 49 | 3 | 2 | 5 | 46 | – | – | – | – | – |
| 1997–1998 | JYP | SM-liiga | 47 | 1 | 0 | 1 | 54 | – | – | – | – | – |
| 1998–1999 | JYP | SM-liiga | 42 | 5 | 7 | 12 | 75 | 3 | 0 | 0 | 0 | 8 |
| 1999–2000 | JYP | SM-liiga | 42 | 2 | 4 | 6 | 65 | – | – | – | – | – |
| 2000–2001 | JYP | SM-liiga | 50 | 1 | 9 | 10 | 108 | – | – | – | – | – |
| 2001–2002 | JYP | SM-liiga | 53 | 5 | 6 | 11 | 50 | – | – | – | – | – |
| 2002–2003 | Ässät | SM-liiga | 44 | 2 | 8 | 10 | 100 | – | – | – | – | – |
| 2003–2004 | Ässät | SM-liiga | 55 | 6 | 8 | 14 | 54 | – | – | – | – | – |
| 2004–2005 | Skellefteå AIK | Allsvenskan | 30 | 5 | 5 | 10 | 24 | – | – | – | – | – |
|  | Ässät | SM-liiga | 13 | 0 | 2 | 2 | 16 | 2 | 0 | 0 | 0 | 0 |
| 2005–2006 | Pelicans | SM-liiga | 48 | 2 | 6 | 8 | 44 | – | – | – | – | – |
| 2006–2007 | Pelicans | SM-liiga | 50 | 3 | 5 | 8 | 97 | 6 | 0 | 0 | 0 | 8 |
| 2007–2008 | Dragons de Rouen | Ranska | 25 | 1 | 16 | 17 | 44 | 9 | 1 | 2 | 3 | 6 |
| 2008–2009 | Dragons de Rouen | Ranska | 26 | 2 | 9 | 11 | 49 | 6 | 1 | 3 | 4 | 2 |
| 2009–2010 | LeKi | Mestis | 40 | 3 | 16 | 19 | 52 | – | – | – | – | – |
| 15 kautta | yhteensä | SM-liiga | 581 | 37 | 63 | 100 | 801 | 11 | 0 | 0 | 0 | 16 |

Lähteet
-------

* Jarkko Glad The Internet Hockey Databasessa (englanniksi)
* Jarkko Glad Eurohockey-sivustolla (englanniksi)
* Jarkko Glad *Elite Prospects*. Everysport Media Group AB.  (englanniksi)
* Jarkko Glad Jatkoaika.comissa (Internet Archive)

### Viitteet

1. ↑  Ässät julkaisi tukun uusia sopimuksia  26.4.2002. Jatkoaika.com. Viitattu 22.2.2010.
2. ↑  Jari Korpisalo jatkaa Ässien kapteenina  20.8.2002. Jatkoaika.com. Viitattu 22.2.2010.
3. ↑  Jarkko Glad sairaslomalle  27.9.2002. Jatkoaika.com. Viitattu 22.2.2010.
4. ↑  Ässillä kasassa 19 pelaajasopimusta  11.3.2003. Jatkoaika.com. Viitattu 22.2.2010.
5. ↑  Glad jatkaa uraansa Ruotsissa  13.4.2004. Jatkoaika.com. Viitattu 22.2.2010.
6. ↑  Glad palaa Ässiin, Jalkanen Jokereihin  27.1.2005. Jatkoaika.com. Viitattu 22.2.2010.
7. ↑  Jarkko Glad Pelicansin testiin  10.8.2005. Jatkoaika.com. Viitattu 22.2.2010.
8. ↑  Jarkko Glad sopimukseen Pelicansin kanssa  15.8.2005. Jatkoaika.com. Viitattu 22.2.2010.
9. ↑  Tappara vuokraa Salmelan Lahteen  21.10.2005. Jatkoaika.com. Viitattu 22.2.2010.
10. ↑  Pelicans solmi jatkosopimuksia (päivitetty)  27.2.2006. Jatkoaika.com. Viitattu 22.2.2010.
11. ↑  Jarkko Glad LeKiin ottelukohtaisella sopimuksella  5.9.2009. Jatkoaika.com. Viitattu 22.2.2010.
12. ↑  LeKi solmi viisi jatkosopimusta  21.12.2009. Jatkoaika.com. Viitattu 22.2.2010.
13. ↑  Kalle Konsti joulukuun Mestis-pelaaja  2.1.2009. Jatkoaika.com. Viitattu 22.2.2010.
14. ↑  Gladin kausi päättyi vakavaan loukkaantumiseen  21.2.2009. Jatkoaika.com. Viitattu 22.2.2010.
15. ↑  Jarkko Glad vaihtaa valmennuspuuhiin  28.5.2010. Jatkoaika.com. Viitattu 28.5.2010.